ISTRAŽIVANJE JAVNOG MNIJENJA

Najveće istraživanje raspoloženja hrvatskog biračkog tijela za HRT je provela agencija Promocija plus. Obuhvaćeno je čak 1400 ispitanika, pa je statistička pogreška +/- 2,62 posto, a razina pouzdanosti 95 posto. Anketa je provedena od 12. do 18. travnja.

Na pitanje treba li Hrvatska dopustiti ulazak ilegalnih migranata u zemlju - 26,6 posto ispitanika odgovorilo je potvrdno, a njih gotovo 65 posto smatra da im Hrvatska ne treba dopustiti ulazak u zemlju. Neodlučnih je 8,6 posto.

Što se tiče razloga protiv otvaranja granica - 35,4 posto ispitanika smatra da će se povećati nesigurnost i kriminal zbog migranata, 20,9 posto kaže da uređena zemlja mora čuvati svoje granice, 10,7 posto ispitanika mišljenja je da migranti donose drukčiju vjeru i kulturu te da narušavaju naš način života, 5,2 posto ispitanika pak kaže da su ilegalni migranti bez ikakve kontrole, a 4,3 posto kao razlog protiv otvaranja granica navodi europski zahtjev za strogu kontrolu vanjskih granica.

Oni pak ispitanici koji su za ulazak migranata u Hrvatsku, kao razlog da su migranti ljudi i da treba biti human prema njima navodi njih 23,9 posto. Njih 22,9 posto kaže - i naši su ljudi često migranti i trebamo pomagati kao što nama neki drugi pomažu. 18,1 posto ispitanika smatra da migranti samo prolaze prema drugim zemljama i ne zaustavljaju se kod nas. Da treba pomagati ljudima u nevolji misli 13,3 posto ispitanika. 8 posto njih pak smatra da imamo manjak radne snage i migranti bi mogli biti rješenje za taj problem.

Ako to pogledamo po strankama - HDZ-ovih 22,7 posto birača kaže da Hrvatska treba dopustiti ulazak ilegalnih migranata u zemlju, 67,5 posto je protiv. Kod SDP-a - 28,9 posto kaže da, 60 posto ne. Kod Živog zida 27,8 posto birača smatra da im treba dopustiti ulazak u Hrvatsku, 69,6 posto je protiv. 12,2 posto mostovaca smatra da treba, a 85,7 posto navodi da ne treba.

Kod HSS-ovaca je sljedeća situacija - njih 25 posto kaže da, 58,3 posto ne. HNS-ovih pak 46,3 posto birača smatra da treba dopustiti ulazak ilegalnih migranata, a 21,4 posto je protiv toga. GLAS-ovih 76,9 posto birača kaže da trebamo pustiti ilegalne migrante u zemlju, 15,4 posto je protiv, dok 57 posto IDS-ovih birača kaže da, a ne 28,6 posto.